 लगातार की मानवाधिकारें दे हनन दे खलाफ वरोध जताने लेई जारी हड़ताल, खासकर हाल च गै शोपिआं च दौं मैहलाएं दे बलात्कार परैंत कीत्ती गेदी उंदी हत्तेआ दी घटना दी बजाह कन्नै कस्मीर च आम जनजीवन प्रभावत होआ ऐ।  निश्क्रिय गठबंधन सरकार नै रिआसती च खरी-बड्डी प्रशासनिक बवस्था गी बी अपने साहीं गै निश्क्रिय बनाई दित्ता ऐ।  बड्डे-बड्डे नीति निर्धारण दे मामलें च चिर लाया जा करदा ऐ जेहदी बजाह कन्नै रिआसती दे समाजिक ते आर्थिक विकास दी गति बी हौली पेई गेई ऐ।  रोजगार, सिक्षा, सोआस्थ, पर्यावरण, सफाई, पानी ते बिजली आपूर्ति कन्नै सरबंधत समस्याएं आम लोकें दिएं मुश्कलें गी बधाई दित्ता ऐ।  नमीं गठबंधर सरकार गी सत्ता च आए दे सत्तें म्हीनें दा समां होई गेदा ऐ ब गठबंधन सैहयोगी अजें तक्कर अपने एजेंडे, जेहदे च प्रशासन, सांझा कार्यक्रम ते नीति कार्य योजना शामल न, गी लागू नेईं करी सके हैन।  सत्ताधारी पार्टिएं कांग्रेस ते नेश्‍नल कांफ्रेंस बश्कार मतभेद ते केईंए मामलें गी लेईऐ जारी बक्ख-बक्ख नजरिएं गी दिक्खदे होई सांझा न्यूनतम कार्यक्रम बनाए जाने दी लोड़ ऐ।  इत्थें तक्कर के मुक्खमंत्री अपने मंत्रिमंडल दे बारे च लोड़चदा फैसला लैने च नाकाम साबत होए न ते उनें जैदातर मंत्रालय अपने कश रक्खदे होई मंत्रिमंडल दा गठन कीत्ता ऐ।  उंदे पासेआ मौजूदा मंत्रिमंडल च शामल कीत्ते गेदे मंत्री बी ताईं-तोआईं गेड़े लांदे होई बक्ख-बक्ख कार्यालयें ते अदारें दा निरीक्षण करने ते लोहके-मुट्टे अधिकारिएं गी दब्बां चाहड़ने दे कम्में च गै व्यस्त न तां जे ओह अपना खड़का बनांदे होई अपने दाड़े गी कायम रक्खी सकन।  मंत्री परिश्द च संयुक्त कम्में सने जिम्मेवारी दी भारी स्तर उप्पर कमी ऐ।  पिछले सत्तें म्हीनें दरान सरकार पासेआ किश अधिकारिएं दे स्थानांतरण ते तैनाती दे मामलें गी गै लैत्ता गेआ ऐ, नोहाड़े पासेआ अजें नीतिगत मामलें उप्पर फैसला लैत्ता जाना बाकी ऐ।  मुक्खमंत्री उमर अब्दुल्ला होरें खरी-मति समझदारी कन्नै कम्म लैंदे होई रिआसती विधानसभा दे लौहके जनेह सत्र दे दरान केंद्र सरकार दी तर्ज उप्पर रिआसती च बी सूचना दे अधिकार दा कनून आहंदा ब जंदे 6एं म्हीनें थमां सरकार पासेआ इस सरबंधै च नां ते नियम कनून जारी कीत्ते गे ते नां गै इस कनूनै गी क्रियाशील करने लेई लोड़चदा तंत्र ते ढांचा गै बनाया गेआ। 